Priopćenje za medije

**U Zagrebu, 14. veljače 2025.**

**Ref: I052-2025-CB**

**UHPA: Predstavnici turističkih agencija u posjetu Splitsko-dalmatinskoj županiji**

*Članovi Upravnog i Nadzornog odbora Udruge hrvatskih putničkih agencija (UHPA) u sklopu dvodnevnog studijskog posjeta Splitsko-dalmatinskoj županiji, 13. i 14. veljače 2025., imali su priliku povezati se s dionicima regije koja predvodi razvoj cjelogodišnjeg turizma na hrvatskoj obali*

Predstavnike turističkih agencija ugostile su Turistička zajednica Splitsko-dalmatinske županije i Turistička zajednica grada Splita koje svoje upravljačke kapacitete već dugi niz godina usmjeravaju na održivost, autentičnost i kvalitetu, o čemu govore i brojna priznanja i izvrsni turistički rezultati *Srca Jadrana*. Stoga je ovaj susret odlična prilika za povezivanje lokalnih dionika s turističkim agencijama, nositeljima organiziranih dolazaka u pred i posezoni, ne samo kako bi se dodatno unaprijedila kvaliteta turističke ponude i usluga, već i kako bi se dodatno ojačao razvoj cjelogodišnjeg turizma u srednjoj Dalmaciji.

*„Ovaj studijski posjet nije samo prilika za jačanje suradnje, već i za dublje povezivanje naših zajednica s ključnim dionicima turizma. Naš pristup turizmu, usmjeren na održivost i autentičnost, nije samo ciljana strategija, već odraz naših vrijednosti i povezanosti s ovim prostorom. Kroz ovakve susrete s organizatorima putovanja, želimo pokazati da naša regija nije samo lijepa destinacija, već živo, dinamično mjesto koje nudi bogate doživljaje kroz cijelu godinu. Svaki trenutak proveden u našoj županiji ispunjen je pričama koje pričaju o tradiciji, ljudima i prirodi, a naš je cilj učiniti te priče još prisutnijima i dostupnijima svim posjetiteljima. Veselimo se nastavku suradnje s UHPA-om i stvaranju novih prilika za razvoj turizma u našoj regiji“*, istaknula je Ivana Vladović, direktorica Turističke zajednice Splitsko-dalmatinske županije.

UHPA najmanje jednom godišnje realizira studijski posjet nekoj  od domaćih destinacija. Za odabrane destinacije prilika je to da se prezentiraju organizatorima putovanja i otvore nove mogućnosti suradnje.

Direktorica Turističke zajednice grada Splita, Alijana Vukšić izjavila je: *„Studijski posjet Splitsko-dalmatinskoj županiji predstavlja ključnu inicijativu za povezivanje predstavnika UHPA i lokalnih dionika, čime se otvaraju nove mogućnosti za unapređenje i razvoj cjelogodišnjeg turizma na hrvatskoj obali. Kroz vođeni razgled grada Splita i posjet Muzeju Sinjske Alke, sudionici su imali priliku upoznati bogatstvo naše kulturne baštine te istaknuti autentičnost i održivost turističke ponude. Ovaj susret potvrđuje strateški pristup Turističke zajednice Splitsko-dalmatinske županije i Turističke zajednice grada Splita, usmjeren na kvalitetu, inovativnost i dugoročnu suradnju, čime se dodatno jača temelj za razvoj turizma u srednjoj Dalmaciji.“*

Tomislav Fain, predsjednik UHPA-e, istaknuo je dugogodišnju uspješnu suradnju udruge s Turističkom zajednicom Splitsko-dalmatinske županije i Turističkom zajednicom grada Splita koja je i rezultirala organizacijom ovog studijskog posjeta. Studijski posjeti prilika su za izravno upoznavanje s pružateljima usluga, atrakcijama, manifestacijama i programima koji se u destinaciji realiziraju, a upravo oni čine ključne elemente za razvoj novih turističkih aranžmana i produljenje glavne turističke sezone. Tijekom dvodnevnog studijskog posjeta održana je i sjednica tijela UHPA-e u hotelu Cornaro u Splitu.

Nakon razgleda grada, Fain je pohvalio upravljanje turističkom ponudom Splita, ali i cijele Splitsko-dalmatinske županije te izjavio: *"S najprometnijom zračnom lukom u zemlji, nebrojenih znamenitosti i izrazito raznovrsne turističke ponude, Splitsko-dalmatinska županija jedno je od najznačajnijih turističkih središta naše zemlje, bez sumnje, no i to nosi svoje specifičnosti. Ovaj posjet omogućio nam je da iz prve ruke sagledamo aktualnu ponudu i izazove s kojima se suočava lokalni turistički sektor. Stojimo uz svoje dugogodišnje partnere i vjerujemo da će naš posjet rezultirati novim inicijativama i projektima koji će doprinijeti daljnjem rastu i razvoju turizma u regiji. Zahvaljujemo domaćinima na gostoprimstvu i izvrsnoj organizaciji te se veselimo budućoj suradnji".*